NRF ติดปีกอี-คอมเมิร์ซ
หุ้นบริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF เป็นหุ้นนิวเทรนด์ที่เข้าตลาดหลักทรัพย์ฯ มาด้วยความร้อนแรง ได้รับความสนใจจากนักลงทุนค่อนข้างมาก...
10 ม.ค. 2564

สำนักข่าวรัชดา
หุ้นบริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF เป็นหุ้นนิวเทรนด์ที่เข้าตลาดหลักทรัพย์ฯ มาด้วยความร้อนแรง ได้รับความสนใจจากนักลงทุนค่อนข้างมาก…
ส่งผลให้ราคาหุ้น NRF ไต่ระดับขึ้นต่อเนื่อง จนถึงวันนี้ราคาปรับเพิ่มขึ้นไปแล้ว 43% จากราคาไอพีโอที่ 4.60 บาท
แหม๊..น่าอิจฉาคนที่มีหุ้น NRF ติดอยู่ในพอร์ต ณ ราคาไอพีโอเนอะ ป่านนี้คงรวยเละไปแล้ว…
NRF เป็นผู้ผลิตผลิตภัณฑ์ปรุงรสอาหาร อาหารสำเร็จรูป อาหารมังสวิรัติที่ไม่มีส่วนผสมของไข่และนม อาหารโปรตีนจากพืช และเครื่องดื่มสำเร็จรูปชนิดผงและน้ำ โอเค…แม้จะมีฐานลูกค้าเฉพาะกลุ่ม เป็นนีชมาร์เก็ต…แต่เป็นธุรกิจที่อยู่ในเทรนด์เติบโต เป็นเทรนด์อาหารเพื่อสุขภาพ ซึ่งสอดคล้องกับวิถีคนยุคใหม่ที่หันมาดูแลใส่ใจเรื่องสุขภาพมากขึ้น
ทำให้ที่ผ่านมา NRF สร้างการเติบโตได้ดี…โดยช่วง 9 เดือนแรกปี 2563 ตุนกำไรสุทธิไว้แล้ว 89 ล้านบาท จากเดิมทำได้ 33 ล้านบาท
ดังนั้น ถ้าไม่ไปสะดุดขาตัวเองซะก่อน ก็พออนุมานได้ว่า ปี 2563 น่าจะเป็นปีทองของ NRF อะนะ…
ขณะที่พัฒนาการล่าสุด เตรียมทุ่มเงินลงทุนเพิ่มอีก 10 ล้านเหรียญสหรัฐ หรือ 299.3 ล้านบาท จากเดิม 7 ล้านเหรียญสหรัฐ รวมทั้งสิ้น 17 ล้านเหรียญสหรัฐ หรือ 508.8 ล้านบาท เพื่อลงทุนเพิ่มในบริษัทร่วมทุนระหว่างบริษัท เอ็นอาร์เอฟ คอนซูเมอร์ จำกัด (NRF Consumer) ซึ่งเป็นบริษัทย่อยของบริษัท และบริษัท Boosted Ecommerce, Inc. (Boosted) ซึ่งเป็นบริษัทในประเทศสหรัฐอเมริกา
โดยบริษัทร่วมทุนดังกล่าว จะลงทุนในธุรกิจ Branded e-commerce บนเว็บไซต์อี-คอมเมิร์ซชื่อดัง Amazon.com ที่มีผลิตภัณฑ์อยู่ในกลุ่ม Ethnic Food, Plant-Based Food, Functional Product ซึ่ง NRF มีศักยภาพในการแข่งขันอยู่แล้ว โดยโครงสร้างการถือหุ้น…NRF Consumer จะถือหุ้น 55% ส่วน Boosted ถือหุ้น 45%
เบื้องต้นบริษัทร่วมทุนจะเข้าซื้อสินทรัพย์ ที่เกี่ยวข้องกับการดำเนินธุรกิจ ภายใต้แบรนด์ Prime Labs ซึ่งเป็นผลิตภัณฑ์ด้าน Functional ชั้นนำที่ขายอยู่บน Amazon.com ซึ่งมีแนวโน้มเติบโตดี
ดู ๆ ไปอนาคตก็สดใสซาบซ่าอยู่นะ…
นั่นแปลว่า บริษัทร่วมทุนดังกล่าวน่าจะช่วยปั๊มรายได้และกำไรให้กับ NRF ได้เป็นกอบเป็นกำน่ะสิ…ซึ่งในแง่ผลตอบแทนจากเงินลงทุนก็ว่ากันไป
แต่สิ่งที่น่าสนใจมากกว่านั้น 1) เป็นการเพิ่มช่องทางการจัดจำหน่ายไปสู่ตลาดอี-คอมเมิร์ซ ไดเร็กถึงลูกค้าโดยตรง นั่นหมายถึงยอดขายก็น่าจะมากขึ้นด้วย
2) ทำให้คนรู้จักสินค้าของ NRF มากขึ้น มีความกว้างของตลาด เนื่องจาก Amazon.com เป็นเว็บไซต์อีคอมเมิร์ซชื่อดังระดับโลก
ที่สำคัญจะทำให้ NRF สามารถเข้าถึงฐานข้อมูลลูกค้า และพฤติกรรมผู้บริโภคที่หลากหลาย ซึ่งจะนำไปสู่การพัฒนาสินค้าและบริการให้สอดคล้องกับความต้องการของแต่ละตลาด
อย่าลืมว่า ในยุคที่ผู้บริโภคมีความต้องการที่ซับซ้อนมากขึ้น การมีฐานข้อมูลลูกค้าอยู่ในมือ มีค่ายิ่งกว่าทองคำอีกนะ…เพราะมันเป็นจุดเริ่มต้นที่จะนำไปสู่การต่อยอดพัฒนาสินค้าและบริการให้ตรงกับกลุ่มเป้าหมายได้…
แหม๊…เข้าทำนองยิงปืนนัดเดียวได้นกทั้งฝูงเลยนะเนี่ย…
ก็ถือเป็นกลยุทธ์ในการบุกตลาดโลกผ่านช่องทางอี-คอมเมิร์ซที่น่าสนใจ
แต่คำตอบสุดท้ายจะซัคเซสแค่ไหน..? ต้องติดตามตอนต่อไป
…อิ อิ อิ…